**Darja Igorevna Klišina** (ven. Дарья Игоревна Клишина, s. 15. tammikuuta 1991 Tver) on venäläinen pituushyppääjä. Hän on voittanut urallaan MM-hopeaa, EM-pronssia ja kahdesti sisäratojen EM-kultaa. Lisäksi hän on voittanut junioreiden Euroopan-mestaruuden sekä maailmanmestaruuden.

Klišinan ennätys on 705 cm, jonka hän hyppäsi Ostravassa 17. heinäkuuta 2011. Sisäradoilla hän on hypännyt 701 cm Göteborgissa 2. maaliskuuta 2013.

Ura
---

### Uran alku ( –2006)

Darja Klišinan perheessä ei harrastettu juurikaan ammattiurheilua, vaikka hänen isänsä oli nuoruudessaan hypännyt korkeutta 215 cm. Hän aloitti urheilun lentopallon parissa seitsemänvuotiaana. Lajivalintaan vaikutti hänen pituutensa, mutta ainoastaan neljän vuoden jälkeen hän siirtyi yleisurheiluun. Monien venäläisnuorien tapaan Klišina harjoitteli aluksi seitsenottelua, mutta pian hänen lahjakkuutensa juoksu- ja hyppylajeissa huomattiin.

13-vuotiaana hänen piti muuttaa yleisurheilun perässä Tveristä Moskovaan. Siirtyminen ammattilaiseksi oli Klišinan mukaan ainoa tapa kehittyä pituushypyssä. Kaksi vuotta ammattilaisuuden jälkeen hän voittikin nuorten Venäjän-mestaruuden tuloksella 633 cm. Hän osallistui myös junioreiden Euroopan seurajoukkueiden mestaruuskilpailuihin, jotka hän voitti.

### Nousu kansainväliselle huipulle (2006 –)

Klišina voitti ensimmäisen arvokisakultansa alle 18-vuotiaiden MM-kisoissa 2007 tuloksella 647 cm. Seuraavan arvokisamitalinsa hän voitti alle 20-vuotiaiden EM-kisoissa 2009, jolloin hän hyppäsi 680 cm. Vuonna 2010 Klišina hyppäsi hallituloksekseen 687 cm, joka oli kaikkien aikojen toiseksi pisin hyppy juniori-ikäiseltä. Hän jäi vain sentin päähän ennätystä pitävästä Heike Drechsleristä. Samana vuonna Klišina osallistui ensimmäistä kertaa aikuisten arvokisoihin, mutta jäi Dohan sisäratojen MM-kisoissa viidenneksi tuloksella 662 cm. Kesällä 2010 hän rikkoi junioreiden Venäjän ennätyksen hyppäämällä Žukovskissa 703 cm. Klišina karsi myös paikasta Barcelonan EM-kilpailuihin, mutta hän jäi Venäjän karsinnoissa viidenneksi tuloksella 673 cm eikä täten päässyt arvokisoihin. Kyseiset kilpailut olivat hänen ensimmäiset ulkokilpailunsa aikuisten kansallisella tasolla.

Maaliskuussa 2011 Klišina pääsi kuitenkin Pariisin sisäratojen EM-kilpailuihin, joissa hän voitti sentillä portugalilaisen Naide Gomesin. Kesällä 2011 hän osallistui alle 23-vuotiaiden EM-kilpailuihin Ostravassa. Venäjän joukkueenjohto lupasi Klišinalle kisapaikan Daegun MM-kilpailuihin, mikäli hän hyppäisi kisassa hyvin. Hän voitti kilpailun 705 cm kantaneella hypyllä, joka oli hänen uusi ennätyksensä sekä maailmanlistan kauden toiseksi pisin hyppy.

Vuoden 2011 MM-kilpailuissa hän oli seitsemäs tuloksella 650 cm. Hän kärsi pituuden loppukilpailussa jalkavammasta, joka jouduttiin leikkaamaan syyskuussa 2011. Talvella 2012 käydyissä Istanbulin sisäratojen MM-kisoissa hän sijoittui neljänneksi tuloksella 685 cm. Klišina ei päässyt Lontoon olympialaisiin vuonna 2012, mutta seuraavan vuoden halli EM-kisoissa hän voitti EM-kultaa tuloksella 701 cm. Samana vuonna hän selviytyi Moskovan MM-kilpailuihin, joissa hän sijoittui lopulta seitsemänneksi tuloksella 676.

Maaliskuussa 2014 Klišina osallistui sisäratojen MM-kilpailuihin, jotka järjestettiin Sopotissa. Hän oli Ivana Španovićin kanssa ainoa karsintarajan (670 cm) ylittänyt hyppääjä tuloksella 676 cm, mutta loppukilpailussa hän jäi seitsemänneksi tuloksella 651 cm. Zürichin EM-kisoissa 2014 Klišina oli kolmas tuloksella 665. Pekingin MM-kilpailuissa 2015 hän sijoittui kymmenenneksi.

Klišina oli ainut venäläinen yleisurheilija, jolle annettiin oikeus osallistua Rion olympialaisiin 2016 poikkeusluvalla. Kaikkien muiden osanotto estettiin maan harjoittaman dopingin johdosta. Olympialaisten jo alettua Klišinan osallistumisoikeus kuitenkin evättiin, mutta hän valitti hylkäyksestä urheilun kansainväliseen vetoomustuomioistuimeen ja sai osallistumisoikeuden takaisin. Hän sijoittui olympialaisissa yhdeksänneksi tuloksella 663.

Klišina sijoittui Belgradin EM-hallikilpailuissa 2017 neljänneksi tuloksella 684. Saman vuoden Lontoon MM-kilpailuissa hän saavutti hopeaa hypättyään tasan seitsemän metriä. Vuodelle 2021 siirretyissä Tokion olympialaisissa hän karsiutui loppukilpailusta.

Tekniikka
---------

|  |  |  |
| --- | --- | --- |
| "| Hänellä on potentiaalia rikkoa maailmanennätys. | "|
| **– Igor Ter-Ovanesjan** |

Vuonna 2011 Klišina sanoi, että vauhdinotto oli hänen suurin ongelmakohtansa, sillä hän ei saanut askeleitaan aina sopimaan lankulle. Esimerkiksi vuonna 2010 hypätty nuorten Venäjän-ennätyshyppy lähti kolmetoista senttiä lankun vahakohdan takaa. Klišinan juoksu- ja hyppytekniikkaa on kuvailtu hiotuksi. Hän on 180 cm pitkä ja painaa 57 kiloa.

Yksityiselämä
-------------

Klišina juhlimassa vuoden 2013 EM-kultaansa.
Klišinan äiti työskenteli tiede-instituutissa laboratorio-apulaisena ja perheeseen kuului myös isä. Klišina solmi vuonna 2011 markkinointiyhtiö IMG:n kanssa sopimuksen, jonka myötä hänestä on tullut myös monien merkkien tuotekasvo. Esimerkiksi Nike sekä Red Bull ovat sponsoroineet häntä. Hän on tehnyt myös aktiivisesti erilaista PR-työtä. Klišina nousi suuren yleisön tietoisuuteen ulkonäkönsä ansiosta, ja Venäjällä hän on noussut urheiluikonin asemaan. Ulkonäkönsä takia häntä on verrattu Anna Kurnikovaan.

Klišinalla on yliopistotutkinto urheilun hallinnosta.

Saavutukset
-----------

* Nuorten MM-kultaa: 2007
* Nuorten EM-kultaa: 2008
* Alle 23-vuotiaiden EM-kultaa: 2011
* Sisäratojen EM-kultaa: 2011, 2013
* EM-pronssia: 2014
* MM-hopeaa 2017

Urakehitys
----------

| Vuosi | Ulkoradat | Sisäradat |
| --- | --- | --- |
| 2005 | 583 | – |
| 2006 | 647 (w) | 631 |
| 2007 | 649 | 620 |
| 2008 | 620 | 644 |
| 2009 | 680 | 618 |
| 2010 | 703 NJR | 687 NJR |
| 2011 | 705 | 682 |
| 2012 | 693 | 686 |
| 2013 | 698 (w) | 701 |
| 2014 | 690 | 676 |
| 2015 | 695 | - |
| 2016 | 684 (w) | - |
| 2017 | 700 | 684 |
| 2019 | 684 |  |
| 2021 | 701 |  |

*\*w = tuulitulos, NJR = Junioreiden Venäjän ennätys*

Lähteet
-------

* Darja Klišina Kansainvälinen yleisurheiluliitto.  (englanniksi)

### Viitteet

1. 1 2 3  Дарья Игоревна Клишина TsSKA Moskova (Internet Archive).  Arkistoitu 30.10.2007. Viitattu 4.3.2013. (venäjäksi)
2. 1 2 3 4 5 6 7 8  Darja Klišina Tilastopaja (vaatii kirjautumisen, maksullinen palvelu).  (englanniksi)
3. 1 2 3 4 5 6 7  Focus on Athletes: Darya Klishina  6.8.2011. IAAF. Viitattu 3.3.2013. (englanniksi)
4. ↑  Darja Klišina in 2007 Tilastopaja. Viitattu 3.3.2013. (englanniksi)[vanhentunut linkki]
5. ↑  Darja Klišina in 2009 Tilastopaja. Viitattu 3.3.2013. (englanniksi)[vanhentunut linkki]
6. ↑  Paris FRA 4-6 March Indoor european-athletics-statistics.org.  Arkistoitu 9.12.2013. Viitattu 3.3.2013. (englanniksi)
7. ↑  Klishina leaps to gold on final day of European Athletics U23 Championships european-athletics.org. Viitattu 3.3.2013. (englanniksi)
8. 1 2  Now a 'Sports Manager', Klishina looks ahead to indoor season  23.1.2012. IAAF. Viitattu 4.3.2013. (englanniksi)
9. ↑  Klishina defends her title with a world leading jump of 7.01m  2.3.2013. european-athletics.org. Viitattu 3.3.2013. (englanniksi)
10. ↑  Results: Long Jump Women - Final IAAF. Viitattu 23.8.2013. (englanniksi)
11. ↑  Long Jump Women - Qualification IAAF. Viitattu 24.4.2014. (englanniksi)
12. ↑  Long Jump Women - Final IAAF. Viitattu 24.4.2014. (englanniksi)
13. ↑  Tammilehto, Teemu: Naisten pituushypyn EM-kulta Ranskaan *Yle Urheilu*.  13.8.2014.  Arkistoitu 14.8.2014. Viitattu 14.8.2014.
14. ↑  Jelena Isinbajeva murtui kyyneliin - piti puheen Putinin rinnalla: "Koko maailma vaviskoon" *iltalehti.fi*. Viitattu 27.7.2016.
15. ↑  Doping: Sole Russian athletics competitor Klishina suspended from Games - IAAF *reuters.com*. Viitattu 13.8.2016.
16. 1 2  Hurst, Mike: Russia's long jump glamour Darya Klishina is no Anna Kournikova  3.8.2011. The Daily Telegraph. Viitattu 4.3.2013. (englanniksi)
17. 1 2  Russian 'Barbie' Klishina Finishes Disappointing 7th in Daegu  29.8.2011. Chosun. Viitattu 3.3.2013. (englanniksi)
18. ↑  IMG signs Russian Long-jumper Darya Klishina  29.6.2011. IMG. Viitattu 4.3.2013. (englanniksi)

Aiheesta muualla
----------------

* Kuvia tai muita tiedostoja aiheesta **Darja Klišina** Wikimedia Commonsissa

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |